चौरीचौरा (एसएनबी)। गंगा, जमुना, भगवान विश्‍वनाथ की धरती बनारस, कबीर, भगवान बुद्ध, जयशंकर प्रसाद, बिसमिल्लाह खां, सारनाथ, कैफी आजमी, फिराक गोरखपुरी सहित अन्य महापुरुषों की जन्मस्थली के लोग जब महाराष्ट्र में जाकर नौकरी करते हैं तो उन्हें भइया कहकर बाल ठाकरे के लोग मारते-पीटते हैं और अपमानित करते हैं। क्या इस पूर्वांचल में ही यहां के लोगों के लिए रोजगार के अवसर नहीं दिये जा सकते? अगर ऐसा नहीं हो सका तो इसका दोष सपा, बसपा, भाजपा तथा कांग्रेस को जाता है। उक्त बातें भारतीय लोकमंच के राष्ट्रीय अध्यक्ष अमर सिंह ने कही। वह मंगलवार को विधानसभा चौरीचौरा क्षेत्र के सरदानगर स्थित मजीठिया प्ले ग्राउंड में दल के प्रत्याशी शिवमंदिर पासवान के समर्थन में आयोजित एक जनसभा को संबोधित कर रहे थे।